Predkladacia správa

	Materiál „Návrh na odvolanie a vymenovanie zástupcu Slovenskej republiky do orgánov v medzinárodných finančných inštitúciách“ je predkladaný v súvislosti so zmenou vlády Slovenskej republiky.

Na základe podpísaných dohôd a stanov jednotlivých medzinárodných finančných inštitúcií menuje Slovenská republika do nich svojich zástupcov. Uznesením vlády Slovenskej republiky č. 655  zo dňa 26. júla 2006 bol za zástupcu Slovenskej republiky do funkcie guvernéra v Skupine Svetovej banky, do funkcie guvernéra Európskej banky pre obnovu a rozvoj a do funkcie guvernéra Európskej investičnej banky vymenovaný bývalý minister financií Slovenskej republiky Ján Počiatek.

V súvislosti so zmenou vlády a vymenovaním Ivana Mikloša do funkcie podpredsedu vlády a  ministra financií Slovenskej republiky s účinnosťou odo dňa 9. júla 2010 je potrebné aktualizovať zastúpenie Slovenskej republiky na uvedených pozíciách. Z toho dôvodu sa v predloženom materiáli navrhuje vymenovať nového podpredsedu vlády a ministra financií Slovenskej republiky Ivana Mikloša do funkcie guvernéra v Skupine Svetovej banky, do funkcie guvernéra Európskej banky pre obnovu a rozvoj a do funkcie guvernéra Európskej investičnej banky.

Uznesením vlády SR č. 640 zo dňa 19. júla 2006 bol za zástupcu Slovenskej republiky do funkcie alternáta guvernéra Medzinárodného menového fondu vymenovaný bývalý štátny tajomník Ministerstva financií Slovenskej republiky František Palko.

V súvislosti so zmenou vlády a odvolaním Františka Palka z funkcie štátneho tajomníka Ministerstva financií Slovenskej republiky a vymenovaním Vladimíra Tvarošku do funkcie štátneho tajomníka Ministerstva financií Slovenskej republiky s účinnosťou odo dňa    9. júla 2010 je potrebné aktualizovať zastúpenie Slovenskej republiky na pozícii alternáta guvernéra Medzinárodného menového fondu. Z toho dôvodu sa v predloženom materiáli navrhuje vymenovať nového štátneho tajomníka Ministerstva financií Slovenskej republiky Vladimíra Tvarošku do funkcie alternáta guvernéra Medzinárodného menového fondu.

Materiál nebol predložený na predbežné pripomienkové konanie a ani medzirezortné pripomienkové konanie v súlade s čl. 10 ods. 3 Smernice na prípravu a predkladanie materiálov na rokovanie vlády Slovenskej republiky vzhľadom na to, že ide o personálny návrh.
 
Predložený materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na životné prostredie ani vplyvy na informatizáciu spoločnosti.